Komission päätös



Virallinen lehti nro L 179 , 18/07/2000 s. 0013 - 0014



Komission päätös, tehty 18 päivänä toukokuuta 2000, tieteellisen ohjauskomitean perustamisesta tehdyn päätöksen 97/404/EY ja tiedekomiteoiden perustamisesta kuluttajien terveyden ja elintarvikkeiden turvallisuuden alalla tehdyn päätöksen 97/579/EY muuttamisesta (tiedoksiannettu numerolla K(2000) 1343) (ETA:n kannalta merkityksellinen teksti) (2000/443/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tieteellisen ohjauskomitean perustamisesta 10 päivänä kesäkuuta 1997 tehdyn komission päätöksen 97/404/EY(1) ja erityisesti sen 3, 4 ja 8 artiklan, ottaa huomioon tiedekomiteoiden perustamisesta kuluttajien terveyden ja elintarvikkeiden turvallisuuden alalla 23 päivänä heinäkuuta 1997 tehdyn komission päätöksen 97/579/EY(2) ja erityisesti sen 5 artiklan, sekä katsoo seuraavaa: (1) Tieteellinen ohjauskomitean kahdeksan jäsenen, jotka eivät toimi jonkin toisen tiedekomitean puheenjohtajina, toimikausi päättyy heinäkuussa 2000. Kahdeksan alakohtaisen tiedekomitean jäsenen toimikausi päättyy marraskuussa 2000. Tämän vuoksi uusia komiteoiden jäseniä on nimettävä tieteelliseen ohjauskomiteaan viimeistään heinäkuussa 2000 ja alakohtaisiin tiedekomiteoihin viimeistään marraskuussa 2000. Ennen uusien jäsenten nimeämistä on tarpeellista tarkastella komiteoiden toiminnasta saatuja kokemuksia ja mukauttaa komiteoiden perustamisesta tehtyjä päätöksiä jäsenten toimikauden keston, luottamuksellisuutta koskevien sääntöjen ja etunäkökohtia koskevan vuosittaisen ilmoituksen osalta. (2) Osa tiedekomiteoiden jäsenistä voi vaihtua komiteoiden toimikauden aikana (esimerkiksi eronneiden jäsenten tilalle tulevien uusien jäsenten ja jäsenten määrän lisäämisen vuoksi). Tiedekomiteoiden moitteettoman toiminnan ja komiteatyöskentelyn johdonmukaisuuden varmistamiseksi uusien jäsenten toimikauden kesto olisi rajoitettava komitean muiden jäsenten jäljellä olevan toimikauden pituiseksi. Koska nämä osittaiset toimikaudet ovat usein varsin lyhyitä, on tarpeen täsmentää, että enintään kahden perättäisen toimikauden sääntö koskee ainoastaan täysiä toimikausia. (3) Päätöksen 97/404/EY 4 artiklassa säädetään kyseisen komitean jäsenten riippumattomuuden takaamista varten, että jäsenten on vuosittain annettava ilmoitus etunäkökohdistaan. Koska päätöksellä 97/404/EY perustettu tieteellisen ohjauskomitean tilapäinen ryhmä on luonteeltaan pysyvä, kyseinen sääntö on ulotettava koskemaan myös tilapäisen ryhmän jäseniä. Vaikka tilapäisen ryhmän jäsenet ilmoittavat etunäkökohtansa vuosittain jo oman työjärjestyksensä nojalla, ilmoittamisvelvoitteesta on aiheellista säätää myös päätöksessä. (4) Päätöksen 97/404/EY 8 artiklan mukaan luottamuksellisuusvelvoitetta sovelletaan ainoastaan komitean jäseniin, kun taas päätöksen 97/579/EY 11 artiklan mukaan kyseinen luottamuksellisuusvelvoite koskee sekä komiteoiden jäseniä että ulkopuolisia asiantuntijoita. Vaikka edellä mainittujen päätösten mukaisissa työjärjestyksissä ulotetaan luottamuksellisuusvelvoite jäsenten ohella myös ulkopuolisiin asiantuntijoihin, vaikuttaa aiheelliselta yhdenmukaistaa edellä mainitun 8 artiklan sanamuoto 11 artiklan sanamuotoon, ON PÄÄTTÄNYT SEURAAVAA: 1 artikla Muutetaan päätös 97/404/EY seuraavasti: 1) Korvataan 3 artiklan 5 kohta seuraavasti: "5. Niiden tieteellisen ohjauskomitean jäsenten, jotka eivät ole tiedekomiteoiden puheenjohtajia, toimikausi on kolme vuotta. Toimikauden kestoa voidaan lyhentää jäsenen nimittämiskirjassa sen varmistamiseksi, että kaikkien jäsenten toimikaudet päättyvät samanaikaisesti. Kyseiset jäsenet voivat olla jäseninä enintään kahden perättäisen täyden toimikauden ajan. Kolmivuotisen toimikauden jälkeen he jatkavat tehtäviään, kunnes heidän tilalleen nimetään uusi jäsen tai heidän toimeksiantonsa uusitaan." 2) Korvataan 4 artiklan 2 kohta seuraavasti: "2. Tieteellisen ohjauskomitean jäsenten ja sen tilapäisen ryhmän jäsenten on ilmoitettava komissiolle vuosittain yleisistä etunäkökohdista, joiden voidaan katsoa heikentävän heidän riippumattomuuttaan." 3) Korvataan 8 artikla seuraavasti: " 8 artikla Jäsenet ja ulkopuoliset asiantuntijat eivät saa ilmaista tietoja, jotka ovat tulleet heidän tietoonsa tieteellisen ohjauskomitean tai sen jonkin työryhmän työssä, jos heille kerrotaan tämän tiedon olevan luottamuksellista, sanotun kuitenkaan rajoittamatta perustamissopimuksen 287 artiklan soveltamista." 2 artikla Korvataan päätöksen 97/579/EY 5 artiklan 1 kohta seuraavasti: "1. Tiedekomiteoiden jäsenten toimikausi on kolme vuotta. Toimikauden kestoa voidaan lyhentää jäsenen nimittämiskirjassa sen varmistamiseksi, että kyseisen tiedekomitean kaikkien jäsenten toimikaudet päättyvät samanaikaisesti. Jäsenet voivat olla jäseninä enintään kahden perättäisen täyden toimikauden ajan. Kolmivuotisen toimikauden jälkeen he jatkavat tehtäviään, kunnes heidän tilalleen nimetään uusi jäsen tai heidän toimeksiantonsa uusitaan." Tehty Brysselissä 18 päivänä toukokuuta 2000. Komission puolesta David Byrne Komission jäsen (1) EYVL L 169, 27.6.1997, s. 86. (2) EYVL L 237, 28.8.1997, s. 18.